Biad’a chie hat impleos

Biad’a chie hat impleos,
issos si mustrant bellos et non feos
cun sos superiores,
andende a s’achirire mill’honores
non sunu mai ingratos
pro chi restent cuntentos satisfattos
de disizos insoro,
non mirana sa prata ne i s’oro,
cantu de regalare.
Si m’iscultades bos hap’a contare
cosas de bidda mia:
sos impleos si leana a porfia
siant bonos o malos,
si non l’hana cun votos cun regalos
si los faghene dare
pro chi siana a pè de cumandare.
Cussos sunt sos disizos
poi passizant cun berritta in chizos
fattende de ismagliazzos,
ma sos impleos non si dant a pazzos
ezzi a chi hat giudisciu
ancora a su chi toccat de offisciu
nde devet chirzinare,
sa legge est ponner fogu et non brujare
a sos diccios antigos;
non rispettant parentes ne amigos
ezzi in confusione
da chi lis dant in manu su bastone
istana che giudeos.

Sos impleos sunt bonos
pustis chi de sa idda sunt padronos
no ispettana no:
«Como mi deves narrer su chi so,
non pius su chi fia».
Subra su fattu de sa majoria
hamus a dare fundu,
dai custu s’arricchit in su mundu
no a forza de palas,
non sunu furas et ne cosas malas
ch’est un’abilidade
chi jà trabagliat sa comunidade
siat mannu et piseddu.
Si no preguntent a Tomas Porcheddu
non chi l’hat fattu proe
chi dai s’annu de ottanta noe
de cussu majorattu
unu muru de mesu in totu isfattu
l’hat pesadu de nou
no est istadu de trabagliu sou
ezzi ’e sa majoria
pro chi Simone fit su chi raiat
ca fit interessadu
ca s’intentu de l’haer cunfirmadu
in terna de majore
sende seguru in su superiore
chi furriat s’annada.
«Sempre, coro de babbu» li naràda,
«ses tue ista seguru».
«Issos s’attappent sa conca a su muru
non cumbenit de nou
chi s’apoca m’has fattu a tempus sou
de su tempus servidu,
missegnore, eo jà l’hapo cumplidu
tota canta s’annada».
Finas muzere mia est impleada
comporende orzu et trigu,
pro ingrangeu meu, pompiu et figu
perdende die et hora
jà chi non so majore, prestu fora
a si chelu leare;
a podia finire et maltrattare
su poveru runzinu
chi hapo fattu a ludu su caminu
finende sa pianta.
S’impleu est una cosa bella et santa
pro malos et pro tontos
ma su torrare de cussu sos contos
est cosa ’e malu coniu,
paret chi l’inventesit su dimoniu
no est opera ’e Deu,
biada a chi hat impleu!